**Ministru kabineta instrukcijas projekta "Ārvalstu finanšu instrumentu finansētu civiltiesisku līgumu izstrādes un slēgšanas instrukcija valsts tiešās pārvaldes iestādēs" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta instrukcijas projekts "Ārvalstu finanšu instrumentu finansētu civiltiesisku līgumu izstrādes un slēgšanas instrukcija valsts tiešās pārvaldes iestādēs" (turpmāk – instrukcijas projekts) izstrādāts, ņemot vērā Ministru prezidentes L. Straujumas 2015. gada 17. jūnija rezolūcijā Nr. 1.1.1/59 (turpmāk – rezolūcija) doto uzdevumu un Valsts kancelejas iniciatīvu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreiz ir spēkā Ministru kabineta 2013. gada 2. jūlija instrukcija Nr. 7 "Ārvalstu finanšu instrumentu finansētu civiltiesisku līgumu izstrādes un slēgšanas instrukcija valsts tiešās pārvaldes iestādēs" (turpmāk – instrukcija). Lai iespējami samazinātu administratīvo slogu, 2014. gada 2. decembrī tika apstiprināti instrukcijas grozījumi. Būtiskākie grozījumi – palielināts līgumcenas slieksnis atsevišķu instrukcijas punktu piemērošanai, atviegloti nosacījumi, ja līgumu slēdz ar starptautiskām organizācijām, kā arī avansa izmaksāšanas nosacījumi, novērstas pretrunas saistībā ar piegādātāja tiesiskās aizsardzības procesa uzsākšanu, svītrota prasība pasūtītājam līgumā paredzēt tiesības apturēt līguma izpildi uz ārvalstu finanšu instrumenta vadībā iesaistītās pārbaudes laiku u. c. Tomēr, kā liecina instrukcijas piemērotāju – tiešās valsts pārvaldes iestāžu un piegādātāju – komersantu un nevalstisko organizāciju prakse, tad ar to nav bijis pietiekami, un instrukcija joprojām uztverama kā smagnēja, ar augstu administratīvo prasību slogu, kā arī nevienlīdzīgu pasūtītāja un piegādātāja tiesību balansu, uz ko uzmanību vērsušas abas līguma slēdzēju puses. Tāpat arī ievērojami apgrūtinošs ir instrukcijas regulējuma tvērums un piemērošana, īpaši attiecībā uz maza apjoma līgumiem, jo saskaņā ar spēkā esošo instrukcijas regulējumu visas prasības, piemēram, saistībā ar līguma izbeigšanu un līguma izpildes apturēšanu, ir jāiekļauj arī līgumos par 100 *euro* gadā, tādējādi piegādātājs sadārdzina līguma cenu, ierēķinot tajā arī līguma neplānotas izbeigšanas vai apturēšanas riskus, kaut arī to iestāšanās varbūtība ir minimāla. Mākslīgi sadārdzināti līgumi uzliek papildu slogu publiskajiem resursiem, bet pasūtītāja un piegādātāja tiesību nevienlīdzība līgumu ietvaros neļauj līguma slēdzēju pusēm nonākt pie sekmīgas vienošanās par preču piegādes vai pakalpojumu sniegšanas noteikumiem, kas nav bijis instrukcijas mērķis. Ņemot vērā iepriekš minēto, kā arī Finanšu ministrijas un nevalstisko organizāciju ierosinājumus, Ministru prezidente L. Straujuma 2015. gada 17. jūnijā izdeva rezolūciju Nr. 1.1.1/59 ar kuru Valsts kancelejai tika uzdots izvērtēt:  1. Vai ar Ministru kabineta 2013. gada 2. jūlija instrukciju Nr. 7 "Ārvalstu finanšu instrumentu finansētu civiltiesisku līgumu izstrādes un slēgšanas instrukcija valsts tiešās pārvaldes iestādēs" ir sasniegts tās mērķis – paaugstināt nodevumu kvalitāti un tās kontroli.  2. Kā varētu samazināt administratīvo slogu attiecībā uz Instrukcijas nosacījumu ievērošanu.  3. Iespēju instrukciju izdot kā vadlīnijas, tādējādi atvieglojot tās piemērošanu, it īpaši neliela apjoma iepirkumiem.  Lai nodrošinātu rezolūcijā doto uzdevumu  izpildi un lemtu par turpmāko rīcību, kā arī pamatojoties uz apkopoto informāciju par konkrētiem gadījumiem no institūciju prakses instrukcijas piemērošanā, Valsts kanceleja veica aptauju par valsts tiešās pārvaldes iestāžu pieredzi instrukcijas piemērošanā laikā no 2014. gada 2. decembra līdz 2015. gada 30. jūnijam. Tika saņemti arī vairāki priekšlikumi instrukcijas normatīvā regulējuma pilnveidei. Pamatojoties uz aptaujas rezultātā saņemto informāciju, Valsts kancelejas vadībā tika izveidota starpinstitūciju darba grupa, kurā iesaistītas arī nevalstiskās organizācijas, nodrošinot Instrukcijas grozījumu izstrādi.  Pēc aptaujas rezultātiem nevar secināt, ka instrukcijai būtu tieša ietekme uz nodevumu kvalitātes un tās kontroles paaugstināšanu, jo tikai viena institūcija bija identificējusi gadījumu, kad instrukcijas normu iekļaušana civiltiesiskajā līgumā devusi iespēju izvairīties no iestādes vai valsts interesēm nelabvēlīgu seku iestāšanās un nekvalitatīvu nodevumu pieņemšanas, tomēr darba grupas ietvaros pārstāvētās institūcijas vairākkārt pauda viedokli, ka instrukcija ir būtisks instruments, lai preventīvi novērstu valsts interesēm nelabvēlīgu civiltiesisku līgumu slēgšanu ārvalstu finanšu instrumentu administrēšanas procesā, kā tas notika pirmskrīzes periodā laikā no 2006.  līdz 2009. gadam.  Tāpat tika secināts, ka nepastāv būtiskas sistēmiska rakstura problēmas vai šķēršļi instrukcijas normatīvā regulējuma piemērošanā, kādēļ nav pamata instrukciju izdot kā vadlīnijas ar ieteikuma raksturu, jo tādējādi valsts pārvaldes iestādēm nebūtu tiesisku saistību instrukcijas normatīvo regulējumu iekļaut civiltiesiskajos līgumos un pieaugtu valsts interesēm nelabvēlīgu civiltiesisku līgumu slēgšanas risks ārvalstu finanšu instrumentu administrēšanas procesā.  Tomēr, vērtējot institūciju sniegtos priekšlikumus par administratīvā sloga mazināšanas iespējām instrukcijas nosacījumu piemērošanā un konstatētos gadījumus par instrukcijas nosacījumu neatbilstību Civillikuma normām, kā arī vērtējot nevalstisko organizāciju un privātpersonu viedokli par pasūtītāja tiesību, pienākumu un atbildības nevienlīdzību attiecībā pret piegādātāju, secināms, ka ir nepieciešams pilnveidot instrukcijas normatīvo regulējumu (īpaši attiecībā uz neliela apjoma iepirkumiem), mazinot administratīvo slogu instrukcijas regulējuma piemērošanā un iespējami sabalansējot pasūtītāja un piegādātāja intereses izvirzītajās prasībās, tiesībās, pienākumos un atbildībā civiltiesisko līgumu slēgšanas procesā.  Tāpat konstatēts, ka instrukcijā ir nepieciešams veikt arī tehniska rakstura grozījumus, kas skar izmantoto terminoloģiju un juridisko tehniku.  Atbilstoši juridiskās tehnikas prasībām sakarā ar instrukcijā nepieciešamo grozījumu ievērojamo apjomu, kas pārsniedz pusi no instrukcijas normatīvā regulējuma, ir izstrādāts jauns Ministru kabineta instrukcijas projekts "Ārvalstu finanšu instrumentu finansētu civiltiesisku līgumu izstrādes un slēgšanas instrukcija valsts tiešās pārvaldes iestādēs".  Instrukcijas projekta mērķis ir noteikt kārtību, kādā tiešās pārvaldes iestādes izstrādā un slēdz piegādes līgumus, pakalpojumu līgumus un būvdarbu līgumus, kuru izpildi pilnībā vai daļēji finansē ārvalstu finanšu instrumenti. Tātad instrukcijas projekts attiecas uz trim līgumu veidiem: preču piegādes, pakalpojumu sniegšanas, kā arī būvdarbu līgumiem. Instrukcijas projekts attiecas tikai uz tiem gadījumiem, kad iestāde izstrādā un slēdz līgumu kā atsevišķu rakstisku dokumentu tiesiska darījuma apliecināšanai. Instrukcijas projekts neattiecas uz gadījumiem, kad tiesiska darījuma vienīgais dokuments ir attiecīgs rēķins.  Instrukcijas projekts ietver nosacījumus par līguma cenas samaksu, līguma izpildījuma termiņiem un kārtību, līguma izpildījuma nodrošinājumu, izpildījuma pieņemšanas un pretenziju izteikšanas kārtību, izpildījuma garantijām, intelektuālā īpašuma tiesībām, līdzēju apliecinājumiem, līdzēju konfidencialitātes saistībām un publicitātes noteikumiem, līdzēju sadarbības kārtību, nepārvaramu varu, līdzēju tiesiskās aizsardzības līdzekļiem, līguma grozīšanas kārtību, līguma atcelšanas kārtību, ārpustiesas strīdu izskatīšanas kārtību un citiem aspektiem, kas ir būtiski, izstrādājot un noslēdzot civiltiesisku līgumu.  Instrukcijas projekts attiecas uz ārvalstu finanšu instrumentiem, kas minēti instrukcijas projekta 1. punktā.  Atšķirībā no spēkā esošā regulējuma instrukcijas projektā ietverti nosacījumi, kas mazina administratīvo slogu un nosaka precīzāku un skaidrāku regulējumu gan pasūtītājam, gan piegādātājam, jo:   1. ir palielināti līgumcenas vai tās daļas sliekšņi, kurus finansējot no ārvalstu finanšu instrumentiem ir jāpiemēro instrukcijas projekts; 2. ir novērstas konstatētās pretrunas ar Civillikumu; 3. precīzāk noteikta pušu atbildība un gadījumi, kad risku par neparedzētiem darbiem uzņemas pasūtītājs un kad piegādātājs; 4. ir paplašināti līgumcenas veidi, ietverot līgumus ar mainīgās cenas komponenti; 5. ir noteikti elastīgāki nosacījumi attiecībā uz līgumcenas indeksēšanas iespējām; 6. tiek pieļauti avansa maksājumi līdz 20 % no līgumcenas visu veidu līgumos, nevis tikai tādos, kur līguma izpildes uzsākšanai nepieciešami ievērojami paša piegādātāja sākotnējie ieguldījumi, kas arī reizē būtu īpaši jāpamato; 7. tiek līdzsvarotas pušu tiesības, nosakot izņēmuma gadījumu, kad piegādātājam avansa maksājums nav jāatmaksā pasūtītājam, t. i. gadījumos, kad līguma izpilde tiek apturēta vai izbeigta pasūtītāja vainas dēļ un vienlaikus piegādātājs līguma izpildes uzsākšanai ir veicis sākotnējos ieguldījumus, un avanss ir pilnībā vai daļēji sedzis ieguldījumu izmaksas, kuras piegādātājs spēj pamatot un pierādīt; 8. regulējums tiek salāgots ar spēkā esošo Publisko iepirkumu likumu attiecībā uz prasībām pret apakšuzņēmējiem un citiem jautājumiem; 9. tiek palielināts avansa summas slieksnis, virs kura līgumos obligāti ir jāiekļauj nodrošinājuma noteikumi un saistības, tādējādi būtiski atslogojot administratīvās prasības mazajiem komersantiem un nevalstiskajām organizācijām kā piegādātājiem; 10. precizēti dažādu nodrošinājumu veidu un tiesiskās aizsardzības līdzekļu piemērošanas noteikumi; 11. ir veikti vairāki redakcionālie precizējumi, padarot tiesību normu piemērošanu nepārprotamāku.   Ņemot vērā, ka Valsts sekretāru 2015. gada 19. novembra sanāksmē (prot. Nr.45 6.§, VSS-1231) tika izsludināts likumprojekts "Publisko iepirkumu likums", kura 9. pantā ir palielinātas robežvērtības, līdz kurām likumprojekts nav jāpiemēro, publisku piegādes līgumu vai pakalpojumu līgumu gadījumā līdz 10 000 *euro* un publisku būvdarbu līgumu gadījumā līdz 20 000 *euro* ir iestrādātas arī attiecīgas izmaiņas instrukcijas projekta 2. punktā, nodrošinot sākotnējo piesaisti likumprojektam. Šāda pieeja ir izvēlēta, lai novērstu instrukcijas atkārtotu grozījumu nepieciešamību pēc likumprojekta apstiprināšanas Saeimā. Ja likumprojekta gala redakcija tiks apstiprināta ar atšķirīgām līgumcenu robežvērtībām, tad instrukcijas projekta 2. punkts paliks jaunajā redakcijā nemainīgs un būs uzskatāms, ka ar šo soli tiek mazināts administratīvais slogs finansiāli mazietilpīgo līgumu gadījumā. Instrukcijas projekta 8. punktā paredzēti izņēmumi, kad, slēdzot līgumus ar starptautiskām organizācijām, kuru dalībvalsts vai kandidātvalsts ir Latvija, vai arī ja piegādātājs vai pakalpojumu sniedzējs standartizētiem produktiem vai pakalpojumiem piedāvā vienādus līguma nosacījumus un tie ir publiski pieejami, ir tiesīgs izmantot šo organizāciju (piegādātāju) līgumu veidlapas, tostarp arī tādas, kas neatbilst šīs instrukcijas prasībām, ja vien tas nav pretrunā ar citiem pasūtītājam saistošiem normatīvajiem aktiem. Šajos gadījumos pasūtītājam ir pienākums nodrošināt līguma tulkojumu valsts valodā. 8. punkta normatīvais regulējums ir attiecināms gan uz vietējiem, gan ārvalstu piegādātājiem.  Standartizēta pakalpojuma piemērs ir dalība starptautiskās izstādēs ārvalstīs, kur līgums ir izstrādāts un slēdzams svešvalodā. Šādos gadījumos sava līguma redakcijas piedāvāšana nav iespējama, jo ir standartizēti izstāžu rīkotāju izstrādātie izstāžu noteikumi. Tāpat pie standartizētiem pakalpojumiem vai produktiem pieskaitāmi starptautisku preču ražotāju/pakalpojumu sniedzēju (piem., informācijas sistēmu garantijas uzturēšana) vai standarta IT produkti – programmatūra, kuriem ir tipveida (standartizēti) līgumi (licences), kas parasti ir angļu valodā vai citā svešvalodā. Minētajos gadījumos šo līguma (licenču) tekstam ir jābūt publiski pieejamam (piem., tiešsaistē) visiem pasūtītājiem un visiem pasūtītājiem tiek piedāvāti vienādi un nemainīgi līguma nosacījumi.  8. punkta izpratnē līguma nosacījumu publiskā pieejamība nozīmē to, ka līguma nosacījumi ir nemainīgi un vienādi visiem potenciālajiem pasūtītājiem.  Instrukcijas projekta 48. punkts ir attiecināms arī uz mākoņskaitļošanas pakalpojumu līgumiem un nozīmē, ka šim pakalpojumu veidam pasūtītājs var slēgt mainīgās cenas līgumu vai līgumu ar mainīgās cenas komponenti. Tas nozīmē, ka pakalpojumu līgumos, t. sk. mākoņskaitļošanas pakalpojumu līgumos, atļauts ietvert jauktu līguma cenu, kas sastāv no dažādām 46.–48. punktā norādītajām līguma cenas komponentēm, piemēram, gabaldarba samaksas par vienu līguma priekšmeta daļu un mainīgas cenas samaksas par citu līguma priekšmeta daļu. Mākoņskaitļošanas pakalpojumu līgumos tas varētu izpausties, ka par atsevišķām līguma priekšmeta daļām var tikt noteiktas dažāda veida līguma cenas, piemēram, fiksēta summa par mākoņskaitļošanas risinājuma izstrādi un mainīgā cena, kas balstīta uz, piemēram, viena noglabātā terabaita maksu par mākoņservisiem un atbalsta pakalpojumiem.  Ņemot vērā, ka sociālo pakalpojumu nodrošināšanas jomā visbiežāk izpildītāji ir nevalstiskās organizācijas, kas nav saimnieciskās darbības veicēji un kuru rīcībā nav brīvu saimniecisko līdzekļu, kā rezultātā šīm organizācijām var būt apgrūtinoši izpildīt instrukcijas projekta 2.9. sadaļas "Nodrošinājums" nosacījumus, jo īpaši instrukcijas projekta 96.1. apakšpunktā minēto, kā arī, ņemot vērā apstākli, ka atšķirīgu prasību noteikšana piegādātājiem atkarībā no juridiskā statusa radītu nosacījumus, kas ir pretrunā ar Eiropas Parlamenta un Padomes 2014. gada  26. februāra Direktīvas 2014/24/ES par publisko iepirkumu 18. pantu, kas nosaka, ka līgumslēdzējas iestādes nodrošina vienlīdzīgu un nediskriminējošu attieksmi pret visiem ekonomikas dalībniekiem, avansa summa no 14 000 *euro* (Ministru kabineta 2013. gada 2. jūlija instrukcijas Nr. 7 "Ārvalstu finanšu instrumentu finansētu civiltiesisku līgumu izstrādes un slēgšanas instrukcija valsts tiešās pārvaldes iestādēs" redakcijā) ir palielināta līdz 30 000 *euro*. Šis apjoms raksturo riska vērtību, ar ko valsts budžets un valsts tiešās pārvaldes iestādes ir gatavas riskēt, piešķirot avansu piegādātājam un neprasot pretim nodrošinājumu, tātad summa, kas potenciāli varētu arī tikt zaudēta vai uz piedziņas laiku "iesaldēta" negodprātīgu piegādātāju rīcības rezultātā vai nekvalitatīva līguma izpildes gadījumā. Ja pieņem, ka avansa maksājums sastāda 20 % no līgumcenas, tad 30 000 *euro* avansa summai atbilstu līgums ar kopējo apjomu 150 000 *euro* apmērā, kas ir pietiekami finansiāli ietilpīgs līgums, lai prasītu nodrošinājumu.  Atkāpe no instrukcijas projekta 96.3. apakšpunktā ietvertās prasības par nodrošinājuma nosacījuma iekļaušanu līgumā garantijas laika saistību izpildei nav attiecināta uz informācijas tehnoloģiju standarta produktiem, kad nodrošinājumu var piemērot atkarībā no konkrētā informācijas tehnoloģiju produkta veida, iespējām nodalīt tā atsevišķās vienības, saglabājot šo vienību funkcionalitāti, kā arī ietekmes uz līguma ietvaros nodotā gala produkta lietojamību kopumā. Tas skaidrojams ar apstākli, ka ieguvums no prasības iekļaut nodrošinājuma nosacījumus līgumā, ja konstatēta nepieciešamība nodrošināt garantijas laika saistību izpildes ievērošanu, attiecināšanas arī uz bezmaksas garantiju (autoruzraudzību) informāciju sistēmu izstrādes līgumiem, var būt nesamērīgs attiecībā pret garantijas saistību neizpildes riskiem, tādējādi ievērojami sadārdzinot piedāvājumu un atsverot potenciālo ieguvumu, ko varētu sniegt garantija, jo piegādātājam būtu jāsniedz ilgtermiņa nodrošinājums tādēļ, ka parasti garantija ir vismaz 1 gadu.  Instrukcijas projekta 101. punktā kā viens no nodrošinājuma veidiem nav ietverta ķīla, jo praksē nav radušās situācijas, kad šādas normas piemērošana ir bijusi nepieciešama, turklāt nepastāv vienota metodika par ķīlas vērtības noteikšanu un pasūtītājam rodas papildu izdevumi ķīlas novērtēšanai un tās pārdošanai.  Instrukcijas projekta 105. punkts paredz, ka piegādātāja pienākums ir garantēt, ka nodrošinājums paliek spēkā un ir realizējams līdz brīdim, kad piegādātājs ir izpildījis visus ar attiecīgo nodrošinājumu saistītos no līguma izrietošos pienākumus. Tas nozīmē, ka tieši piegādātājs ir atbildīgs par nodrošinājuma spēkā esamības un realizācijas statusa uzraudzību, lai neveidotos situācija, kad pasūtītājs veic nodrošinājuma prasījumu, bet tas nevar tikt apmierināts, piemēram, galvotāja vai galvotāju apvienības maksātnespējas dēļ. Piegādātāja pienākums ir periodiski uzraudzīt nodrošinājuma statusu un pārliecināties par tā spēkā esamību un gadījumā, ja tas ir kļuvis nerealizējams, piedāvāt pasūtītājam vienoties par alternatīviem risinājumiem potenciālā nodrošinājuma prasījuma apmierināšanai.  Instrukcijas projekta 121.2. apakšpunktā 135 000 *euro* līgumcenas robežvērtība attiecībā uz garantijas un galvojuma noteikumu obligātu iekļaušanu līgumos izvēlēta, ņemot par pamatu Ministru kabineta 2010. gada 8. jūnija noteikumu Nr.519  "Noteikumi par publisko iepirkumu līgumcenu robežām" (MK 19.01.2016. noteikumu Nr. 40 redakcijā) 2.8. apakšpunktā noteikto piegāžu un pakalpojumu līgumu vērtības.  Instrukcijas projekta 126.4. apakšpunktā kā viens no galvojumu veidiem tiek paredzēts līguma garantijas rezerves (ieturējuma naudas) galvojums. Šim galvojumam ir zināma līdzība ar garantijas laika galvojumu, un tas ļauj piegādātājam saņemt no pasūtītāja to naudas summu (parasti – 5–10 % no iepirkuma līguma summas), kas piegādātājam jau pienākas no pasūtītāja par piegādātāja izpildītajiem būvdarbiem, sniegtajiem pakalpojumiem vai piegādātajām precēm un kuras samaksu piegādātājam pasūtītājs, ņemot vērā iepirkuma līguma noteikumus, atliek līdz tam brīdim, kad visas no iepirkuma līguma izrietošās piegādātāja saistības būs izpildītas, vai līdz tam brīdim, kad beigsies noteikts laika posms, kas seko šādai izpildei. Attiecīgā naudas summa (saukta arī par rezerves maksājumu vai ieturējuma naudu) ir paredzēta tam, lai pasūtītājs varētu izmantot šo naudas summu, lai apmierinātu savus prasījumus, kas tam var rasties pret piegādātāju sakarā ar iepirkuma līguma nepienācīgu izpildi (parasti – gadījumā, ja noteiktā laika posmā pēc iepirkuma līguma izpildes tiek konstatēti piegādātāja izpildīto būvdarbu, sniegto pakalpojumu vai piegādāto preču trūkumi). Rezerves maksājuma (ieturējuma naudas) galvojums tiek iesniegts pasūtītājam – galvojuma saņēmējam, lai aizstātu ar šo galvojumu rezerves maksājumu (ieturējuma naudu). Līdz ar to rezerves maksājuma (ieturējuma naudas) galvojuma summa parasti ir vienāda ar rezerves maksājuma (ieturējuma naudas) summu, kas paredzēta iepirkuma līgumā. Pasūtītājs – galvojuma saņēmējs – ir tiesīgs pieprasīt, lai galvinieks veic maksājumu pasūtītājam uz galvojuma pamata gadījumā, ja tiek konstatēta tāda iepirkuma līguma nepienācīgā izpilde (piemēram, tiek konstatēti piegādātāja izpildīto būvdarbu trūkumi), ar kuru saistīto pasūtītāja prasījumu apmierināšanai tas citādi izmantotu rezerves maksājumu (ieturējuma naudu).  Instrukcijas projekta 179. punkta izpratnē iestāde var piemērot tādus pirmstiesas strīdu izšķiršanas mehānismus kā mediācija un pušu sarunas.  Tāpat instrukcijas projektā veikti vairāki redakcionāli labojumi. Piemēram, aizstāti vārdi "līguma summa" ar vārdu "līgumcena" attiecīgā locījumā atbilstoši tam, kā šis jēdziens lietots Publisko iepirkumu likumā.  Ņemot vērā, ka instrukcijas projekta 2.22. sadaļa "Strīdu izskatīšana" regulē strīdu izskatīšanas kārtību, tad instrukcijas norma (121. punkts Ministru kabineta 2013. gada 2. jūlija instrukcijas Nr. 7 "Ārvalstu finanšu instrumentu finansētu civiltiesisku līgumu izstrādes un slēgšanas instrukcija valsts tiešās pārvaldes iestādēs" redakcijā), kas noteic pirmstiesas strīdu izšķiršanas kārtību un mehānismus, kā 179. punkts pārcelta uz 2.22. sadaļu.  Anotācijā pēc vienošanās ar Latvijas Informācijas un komunikācijas tehnoloģijas asociāciju (LIKTA) papildus norādām, ka līgumu izstrādē (piemēram, nosakot piegādātāja zaudējumu apmēru atbilstoši instrukcijas projekta 147. punktam) ir ieteicams ievērot nozaru asociāciju izdotās vadlīnijas |
| 3. | Projekta izstrādē iesaistītās institūcijas | Darba grupas sastāvā tika iekļauti pārstāvji no Centrālās finanšu un līgumu aģentūras, Ekonomikas ministrijas, Iepirkumu uzraudzības biroja, Kultūras ministrijas, Labklājības ministrijas, Latvijas Informācijas un komunikācijas tehnoloģijas asociācijas, Latvijas Investīciju un attīstības aģentūras, Lauku atbalsta dienesta, Nodarbinātības valsts aģentūras, SIA "Microsoft Latvia", Sabiedrības integrācijas fonda, Tieslietu ministrijas, Valsts izglītības attīstības aģentūras, Valsts kancelejas, Valsts probācijas dienesta, Valsts reģionālās attīstības aģentūras, Veselības ministrijas un Zemkopības ministrijas |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību  un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Instrukcijas projektā iekļautas tiesību normas, kas tieši ietekmē valsts tiešās pārvaldes iestādes, kas slēdz ārvalstu finanšu instrumentu finansētus civiltiesiskus līgumus. Projektā paredzētais regulējums pakārtoti ietekmēs subjektus, ar kuriem valsts tiešās pārvaldes iestādes slēdz ārvalstu finanšu instrumentu finansētus civiltiesiskus līgumus |
| 2. | Tiesiskā regulējuma ietekme uz tautsaimniecību un administratīvo slogu | Tiks atvieglota līgumslēgšanas procedūra starp komersantiem un valsts pārvaldes institūcijām, jo Instrukcijas projekts paredz, ka to piemēro pasūtītājs gadījumos, kad tas izstrādā un slēdz piegādes vai pakalpojumu līgumu, kura paredzamā līgumcena vai tās daļa, kuru finansē ārvalstu finanšu instrumenti, ir 10 000 *euro* vai lielāka, un būvdarbu līgumu gadījumā 20 000 *euro* vai lielāka.  Instrukcijas projektā noteiktas abu līgumslēdzēju pušu interesēm atbilstošas un samērīgas prasības, kas ietveramas ārvalstu finanšu instrumentu finansētos civiltiesiskos līgumos.  Tāpat instrukcijas nosacījumi padarīti elastīgāki, iestrādājot tajā regulējumu, kas atbilst dažādu uzņēmējdarbības nozaru civiltiesisku līgumu slēgšanas specifikai |
| 3. | Administratīvo izmaksu monetārs novērtējums | Nav |
| 4. | Cita informācija | Nav |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc instrukcijas projekta izsludināšanas Valsts sekretāru sanāksmē to vērtēs ar Valsts sekretāru sanāksmes protokollēmumu noteiktās institūcijas |
| 2. | Sabiedrības līdzdalība projekta izstrādē | Instrukcijas projekta izstrādē piedalījās LIKTA un SIA "Microsoft Latvia" pārstāvji |
| 3. | Sabiedrības līdzdalības rezultāti | Instrukcijas projekta izstrādes darba grupā iesaistītie sabiedrības pārstāvji atbalsta instrukcijas projektu.  Instrukcijas projekta izstrādes gaitā darba grupā LIKTA un SIA "Microsoft Latvia" viedokļi uzklausīti un panāktas abpusējas vienošanās par tiesību normu redakcijām, kas iestrādātas Instrukcijas projektā |
| 4. | Cita informācija | Nav |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Valsts tiešās pārvaldes iestādes, kuras izstrādā un slēdz civiltiesiskus līgumus, kuru izpildi finansē ārvalstu finanšu instrumenti, kas minēti instrukcijas projekta 1. punktā |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Instrukcijas projekta īstenošana tiks veikta esošo cilvēkresursu ietvaros. Pārvaldes funkciju apjomu instrukcijas projekts neietekmē, tas neparedz jaunu institūciju izveidi, esošo institūciju likvidāciju vai to reorganizāciju |
| 3. | Cita informācija | Nav |

Projekts neskar anotācijas III, IV un V sadaļā minētās jomas.

Ministru prezidents Māris Kučinskis

Vizē:

Valsts kancelejas direktors \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Mārtiņš Krieviņš

2016.08.29. 13:30

2935

Edgars Rezebergs, 67082913

edgars.rezebergs@mk.gov.lv